જો તમે આ પ્રાચીન વડનાં ઝાડની જેમ ઊંડે સુધી મૂળિયાં નાંખીને અડીખમ ઊભા રહો તો આ દુનિયા તમને કશી અસર નહિ કરી શકે. અથવા એમ કહો કે જયારે એ તમારામાં કશી કિંમત નહિ જુવે ત્યારે એ તમને તમારી રીતે રહેવા દેશે. દરેક જણ પોતાનાં જીવનકાળ દરમ્યાન મુલ્યવાન વસ્તુઓની શોધ કરતાં હોય છે. પ્રથમ, આપણે કેટલીક વસ્તુઓને બીજી કરતાં વધુ મહત્વ આપવા માટે અનુબંધિત થઇ જતાં હોઈએ છીએ. ત્યારબાદ આપણે તેની પ્રાપ્તિ માટે લાગી જતાં હોઈએ છીએ. તેની પ્રાપ્તિ માટેની પ્રક્રિયામાં રહેલો સંઘર્ષ તેની પ્રાપ્તિ કોઈ લાભપ્રદ હશે તેમ માનવા માટે આપણને પ્રેરે છે. અને તે મેળવી લીધા પછી તેને ટકાવી રાખવા માટે આપણે સખત મહેનત કરતાં હોઈએ છીએ. આપણે જેની કિંમત કરતાં હોઈએ છીએ તેને ટકાવી રાખવા પણ માંગતા હોઈએ છીએ. મોટાભાગે, જે કઈ મેળવવા માટે જેટલો પ્રયત્ન વધુ લાગે તેટલું જ તે વધુ મુલ્યવાન પણ લાગતું હોય છે. એમ લાગવું તે કુદરતી છે. જરા તેનાં ઉપર વિચારો. દાખલા તરીકે, ઘણી મહેનત પછી કોઈ એક વ્યક્તિને એક હજાર રૂપિયા બચાવવાં માટે એક વર્ષ લાગતું હોય, તો તેને તેની કિંમત જે એક દિવસમાં એક હજાર બચાવી શકતી હોય તેવી વ્યક્તિની સરખામણીમાં કુદરતી રીતે જ વધુ રહેવાની. પ્રથમ વ્યક્તિએ એક હજાર રૂપિયા બચાવવાં માટે ઘણી મોટી કિંમત આપી હોય છે. તમે કોઈ પણ વસ્તુનું કેટલું અને કેવું મહત્વ આંકો છો તેનો આધાર તમે તેની કેટલી કિંમત આંકો છો તેનાં ઉપર છે.